text:
Ai 27 di Fevrâr dal 1511 al sclopà a Udin e si slargjâ inte plui part de Patrie chel che al è il riviel popolâr plui impurtant di dute la storie dal Friûl e il prin de Europe dal Cinccent.
Al è un fat storic une vore impuartant, cemût che o vevin scrit l’an passât.
A tacâ dal 2004, stant che il riviel dal 1511 al jere stât fat cuintri de prepotence dai nobii e pe difese dai “dirits antîc” des comunitâts rurâls, lis associazions e chês altris entitâts des comunitâts furlane, slovene e todescje dal Friûl, che si dan dongje tal Comitât/Odbor/Komitaat/Comitato 482 ancjemò tal 2004 a à sielzude cheste date tant che Zornade Furlane dai Dirits.
Cun chest ategjament, che al cjale ae storie e soredut ae atualitât, ancje chest an la ricorence e ven memoreade di Radio Onde Furlane cuntune programazion speciâl che e larà indenant par dute la zornade.
Tra i apontaments principâi, doi aprofondiments di atualitât: un su lis prospetivis pal lavôr e pe economie dal Friûl, a tacâ di 9 e mieze di buinore, e un sul avignî dal Friûl inte suaze des riformis istituzionâls inviadis in regjon, a partî di 4 e mieze tal dopodimisdì.
Tra 11 e misdì e mieç, invezit, si fasarà il pont su la situazion dai dirits linguistics des comunitâts dal Friûl cul presidente de Agjenzie Regjonâl pe Lenghe Furlane, Lorenzo Fabbro, cul president dea Kanaltaler Kulturverein Alfredo Sandrini, e cul redatôr dal Novi Matajur Antonio Banchig.
Cun di plui a son previodûts ancje speciâi musicâi dedicâts ai dirits e aes nazionalitâts minorizadis de Europe.
Dutis lis informazions in cont de programazion de Zornade Furlane dai Dirits si cjatin ae direzion www.ondefurlane.eu, là che al è ancje pussibil scoltâ la radio in streaming.
Par cui che al vîf in Friûl al è ancje un altri apontament pal inovâl de Joibe Grasse dal 1511 e pe Zornade Furlane dai Dirits. Lu inmanee la clape di culture La Patrie dal Friûl, editore dal mensîl omonim in lenghe furlane, cu la presentazion publiche dal prin numar dal 2014 de riviste, ai 27 di Fevrâr, a 6 sot sere a Osôf, li de Tratorie di Min. Ducj i detais si cjatin achì.


c: text/html

text:
«Cumò vonde! Ducj a cjase sô!»
Diu si sveâ di bot dal insium, si alçà in dute la sô potence, al alçà il braç e dreçà il dêt viers la Tiere che, a chestis peraulis, e trimà e si jemplà di paniç.
«Nol esist che jo o vedi fat i neris scûrs par vivi in te Afriche, i blancs simpri plui clârs biel che si dreçin al Nort, i orientâi zâi par confondisi cul soreli jevât... E o vedi lassât cressi il cinês in Cine, l’inglês in Inghiltere, il furlan in Friûl... par cjatâmi cumò dut chest messedot di neris a Nort, blancs a Sud, zâi a soreli amont... une robe fûr di scuare dome parcé che o mi soi inçussît un lamp!» Si scuen dî che i timps di Diu a son cetant plui luncs dai nestris e chel che par lui al è un marilamp, par nô al è un pâr di secui.
A lis peraulis di Diu ducj i oms a cjaparin pôre e ognidun al tacà a direzisi in filis lungjis tant che di furmiis, viers plui o mancul là che la sô gjernazie al varés vût di cjatâsi. A si scuen ancje dî che no propit ducj bandonarin là che a jerin a vivi: andi jerin - diunoluli - ancje chei che no crodevin in Diu e che, ancje se lu viodevin rabiôs, cul dêt dreçât, alt denant di lôr, continuarin a no crodiji.
Anzit, un di lôr al viodè in chest tramiâ di intun segnâl clâr dal darwinisim e, dreçant la vôs viers Diu, i berlà: «Ben fate! La evoluzion e je une conseguence di un adatament lunc e progressîf intun puest. Il messedament di popui al ricuarde plui il creazionisim e il mît origjinari, che al sedi il melting pot a creâ di bot l’om gnûf! Fasis ben a mandâju ducj a cjase e a fâju rivâ cul timp che covente ae evoluzion!»
Di une cualchi bande, Diu al si sveà di colp, sudât e cun sgrisui dilunc il fîl de schene: lui, il Creadôr par ecelenze fat passâ par un evoluzionist! Po al si inacuarzé che al jere stât dut un insium, stramp ce che si ûl ma dut câs nome che un insium.
Infastidît, Diu, alore, al si zirà di chê altre bande e al tornà a indurmidîsi.
di Di Suald
Conte n. 129

robotstxt: allowed

filter: keep


text:
Il balon cuntune linie taiade cul curtìs, un efiet che al ten ducj cui voi tacâts ae television: al zire, al curve, cuasi a si plee e al jentre dentri inte rêt da Gjermanie, dongje dal pâl. Un secont dopo, ator ator di Bepial ven fûr il fisco. La int a samee sbrocâsi di colp. E no dome di dute la soference dai 90 minûts e dai timps suplementârs, ma ancje di ducj chei altris problemis che le butin jù, come il mutuo da cjase a tas variabil. Di colp al è dut un saltâ, une vosarie, un bracecuel e casin a manete.
Ma lui no, Bepi no. Lui al stâ fer a li, dûr come un cocâl; al prove a cjalâ tai voi colôr celest che i stan dongje e al viôt nassi une lagrimute e alore al stâ ancjemò plui cidin e si fâs inmò plui dongje. E pûr a jerin almancul trê mês che al veve progjetât di lâ a viodi une partide de Italie a Lignan sul maxischermo, par fâ casin cul grop dal paîs, bevi e divertîsi. Cuant che al veve capît che e sarès stade nuie mancul che la semifinâl dal campionât dal mont, nol stave plui tes mudantis e cumò che al viodeve i siei amîs strafats e sudâts a saltâ e balâ, ju cjalave cu la superioritât di chel che al capìs che lôr no, lôr a no podaran mai capî!
Ma al è un moment. Doi minûts a passin che nancje tu ti inacuarzis e Del Piero al bute dentri il secont gol. Al pararès impussibil che a si podi fâ plui casin di prime, ma e je cussì e aromai a son ducj che a corin vie saltant e berlant tant che çupets.
Ma lui no. Al samee incredibil, ma al stâ ancjemò plui fer, fis a cjalâ chei voi celescj che cumò a vain pardabon.
Par un moment i ven il cagot di no savê ce dî o ce fâ. Il todesc lui no lu à mai savût. In Inglês al è simpri lât mâl, a dispiet di ce che i bruntulave sô mari par che al studiàs. Ma cun dute la fuarce che al pues vê un disperât al tache a meti une peraule daûr di chê altre, cence fermâsi: "Helga, vuud iu laik to go vuid me on te beachin tu the terrazzaa mare, niar thesii?"
I voi celescj a si spalanchin di colp pe sorprese, a spietin un moment, come par tirâsi fûr dal dolôr de partide, e il so cjavut biont al tache a movisi planc su e jù.
Al jere un … ja!
4 di lui dal 2006: La scuadre talianee je in finâl dal campionât mondiâl di balon.
4 di lui dal 2006: Bepi di mondiâl al à fat la so prime taconade.
di Aldo Rossi
Conte n. 7


text:
26/10/11
Dôs lezions sul 1511 ae UTE di Spilimberc
Dentri dal program dal vincjecuatresim an academic de Universitât de Tierce Etât di Spilimberc si varan ancje dôs lezions dedicadis al riviel furlan dal 1511. La prime des dôs lezions e je in program, alì de aule magne de Cjase dal student di Spilimberc, joibe ai 27 di Otubar e e sarà centrade su la situazion politiche e sociâl dal Friûl ae vilie dal riviel. La seconde si davuelzarà simpri intal stes sît joibe ai 10 di Novembar e e larà a fevelâ de dinamiche dal riviel e des sôs consecuencis. Dutis e dôs lis lezions a tacaran a 3 dopodimisdì par sierâsi a 5 e a saran tignudis dal president de Associazion 1511, Carli Pup. La partecipazion e je dome pai iscrits ae UTE.
Iscriviti a: Commenti sul post (Atom)


text:
sabato 30 aprile 2016
Cene in famee
6 coments:
-
-
Galiano, cu la sô sensibilitât e cul amôr che no i mancje mai pai siei personaçs des contis, cheste volte si met de bande di Margarite e la difint. Brâf Galiano simpri atent tal contâ il lôr cûr e cheste volte ancje, forsit, la rabie, di une puare femine vedue e magari stufe di jessi simpri jê a preparâ la taule e a servî chei altris. Un scritôr, un psicolic cul cûr in man.
Nello Malisano
- 30/04/16, 10:55
-
-
Galiano,le conte ae plasevule pal mut che tu dopris tal spiega usances,crodinces,che ti puartin sul puest fasint largje strade al sugo de conte,"timps indula no si podeve pierdi oportunitats" "i murs neris de cusine" e vie ancjemo.Mi plas il to scrivi.Lussian
- 01/05/16, 08:14
-
-
Masse biel!!! O sin ducj de bande di Margherite parcè che o vin capît tros grops di marum (veju i siei cjavei)che jè e 'nd à scugnût parâ jù dilunc su de sô vite.. bol e bol il lat (o l'aghe?) e va parsore...biadelore!!!!! -Barbara, femine di cjase dutun cun Margarite
- 01/05/16, 10:28
-
-
Galliano, Barbara tant par butâle in ridi, a no saveis trops pêi ch'a mi tocje mangjâ a mi, parcè che o vin pene cjolt une cjiçute tal canìs ch'a lasse ju il pêl pardut, ma e je tant ninine ch'a si sopuarte dut..... Bepi
- 01/05/16, 21:13
- Galliano ha detto...
-
Nello, Lussian, Barbara, Bepi.
I vuestri coments di valutazion a son stâts unevore preseâts, graciis di cûr.
Come che o savìn la storie e je une denotazion. Chel che le scrîf le conte in forme obietive, tal e cuâl come che lui le viôt e le sint.
Il biel e interessant al è cuant che rivin i coments, la conotazion. L’impuartant al è che ognidun i da ae “Conte” une personâl e particolâr smicjade, cjalant de barconete des sôs cognossincis e dai siei sintiments.
A voltis i coments a son plui saurîts de conte, cun lôr si podarès fâ une gnove version de stesse.
Mandi
- 02/05/16, 14:52
- Yaio ha detto...
-
Po ben a mi tu mi âs fat vê voie di fâ le polente.In te conte mi someave di nulî l'odôr e il cjalt dal vapôr. No le darai da fâ a nissun ma o invidâts vegjetarians e no sai cun cê cuinçâle a part il vueli e siervî cuntun plat di lidric.
- 04/05/16, 21:24


text:
Soi come na cjana gargana che nas tal pantan.
Ogni aiarin che al passa al fas sgrisulâ e ‘simiâ li fueis; e li fueis parin lenchis.
E renzin e semin li fueis come un frut co l’à mal di panza; a enzin.
Passin par di là do paveis e si bussin; e a li fueis, cja, subita a gji ven un ciart sgrisulaç.
Al zorna un rusignul là via, a cjanta ma rinela tun ton sintimental; e li fueis a sgrisulin.
Un crot vedran al sberla: “L’è muart al me ideal!”. Li fueis si lementin, sì, li me fueis.
Rugna na ‘sava che so fiis, li ‘savutis, gji disin rufiana plena di rogna; e ali fueis gji fas dul, e son li me fueis.
A si lagna un pissoc cu la panza sclagna, che al sint un ciart brusor; e ancja la cjana gargana a sint dolor.
La cjana gargana è vignuda sù tal palut cun ‘savis, pissocs e rinelis.
A trops. a grops a stan intor tanti cjani vaiussis; son duti cjani garganis.
E intor a si stuazin canelis, si plea al gri e la arba sarala, roba che cres tal pantan dal palut.
Orarès vê una rucea uçada, orarès dispedâ duta chista me granda menada di fueis tant vaiussis; orarès...
Orarès vê una rucea uçada; orarès çoncjâ la cimossa che renç plui di dut.
Alora sivilarès intal sgrasear da cjana gargana çoncjada la buera, la buera che mai no à rimission e che à tai sivii li ridadis dal unfiar cuntra ducj i crucifìs.
Ah! podessia crevâ la buera duti li cjani vaiusssis e scjafoiâlis jù dutis intal palut che gji à dati la vita! Atri za no meretin.
Orarès! Ma soi ancja jo, voia o no, una cjana gargana cu li ladriis tal pantan dal palut.
A sivila la buera inta fueis e rit e rit cun mil sivii: a sint tal çondar da cjana gargana na vos.
A sint una vos ingropada che murmuia, che murmuia di roi tant durs, di pins tant alts e faars, di pichis di monts saldis, che tocjin i nui.
E rit e rit la buera che je come na lama inglaçada; rit cui sivii di mil scuriins che picighin...: à reson.
Passars çarlatans e cais mussins a sghitiin li me fueis; li sghitiin i rondui in velada e corvats ducj neris e spucin di cjar fraida.
Ducj a sghitiin i vaùs: àn reson.
Ah che vignìs na criùra che dut a fasès indurî come la glaç che i la fin da vita!
Ah! Che dut inglaçàs la criùra!
Si ingrlaçarès ancja chê vos, chê vos sclendara chi, ingropada tal çondar da cjana gargana.
Nissun mal, no lafè! I pins e li pichis e i roi duraressin instès, plui fuarts da saetis che train jù dal cil.
Nissun mal, no lafè! Che crepin tal pantan dal palut scjafoiadis li cjani garganis e la arba sarala e al groi cui mucs, i pissocs e li ‘savis.
Nissun mal, no lafè! Che crepin li cjani vaiussis; no àn savut che tramâ e vaî par dut e par ducj, sghitiadis si ducj.
E ancja jo soi na cjana gargana che à li ladriis tal pantan dal palut.
Ah! Maludit, maludit mo ducj li cjani vaiussis: maludit li cjani garganis!
E stramaludit sedi jo che soi una cjana gargana!


text:
Rafaêl al poià il gjornâl su la taule e al sbassà il cjâf metint il copin denant dai siei voi, cence dî nuie.
Jê i molâ un scufiot, cun plui strache che convinzion.
«Ancjemò un», al disè lui, cence tirâsi sù.
«O varai vût sîs agns e mi vevin puartade al funerâl di une agne di mê mari, a Bertiûl. In paîs la clamavin ducj la strie. A vevin ducj pôre di jê. Ma la visi come s'al fos cumò, brute, cui cjavei blancs e plene di grispis. Si jere jevade sù da la casse e jo a eri svignude. Mi àn puartade li di fûr suntune cjadreute di len.»
«E vorès ben viodi, i muarts a fasin impression, di piçui…»
«Ah, no. Nol jere mica come cumò. Al jere normâl tignî i muarts a cjase. Tô none bisse la vevi cjatade jo, che durmive poiade sul spolert. No, secont me, chê volte mi à passât alc. Si è in sintons e mi à ancje cjalade. Di li in poi ogni volte che o ai bramât alc al è sucedût.»
«Ma tu sâs ch'a è une cagade, nomo?»
«Pôc dopo al vignive un camionaro di Gurize, a catramâ la strade, e gno pari, pûr che i alçàs il Puluduç, che al jere bas e si jemplave de aghe di risutive, lu invidave a gustâ e lui mi sintave simpri sui zenoi e cence che nissun si inacuarzès mi tocjave. Ta chê volte no si cjacarave, no si contave nuie, e jo vergognose o scjampavi vaint pai orts, cuant che al rivave, e gno pari corimi daûr, a cjolimi».
«E il striament, dal saressial?»
«Che une volte al veve di puartâmi a Gurize, e jo vaî e vaî. E mi visi che i ai bramât di cûr che al murìs».
«E isal muart?»
«No, ma chel dì li a vevi un vistît strent al nol à rivât a tocjâmi».
«Dut li? Disin che ti è lade ben».
«Al è muart pôc timp dopo, al è lât a sbati cul camion, e jo mi visi che ai cjantât e corût come une mate, e o ai pensât che Diu al cumbine dut. A me mari, cheste, i ai contade dome dopo vecje».
«Bon, bon, ai capît, dâi».
«No tu âs capît nuie. Agns indaûr, cuant che o lavoravi a la Seleco, o jerin di turno daspomisdì jo e Anute, e tant che a ficjavin dentri un component, denant dai voi nus è passât un rai, grues e pelôs, e jê e partide subite par copâlu».
«E no fasevie ben? Ce discors».
«No si copin i rais! I soi saltade sù ancje cun jê, ma che mi à cjapade par stupide e voleve copâlu istès. Se tu lu copis ti puartarà sfortune, i ai dit. E jê lu à copât».
«E je muarte ancje jê!»
«Ma no, stupidat, che i ai telefonât un moment fa».
«E la sfortune?»
«Come che à copât il rai al è rivât un capo a clamâle, di cori cjase. So pari al jere stât mâl tal ort e dopo al è muart di infarto».
«Ma plui che altri tu puartis sfighe, disìn…»
«A mi no mi interesse, viodile cemût che tu vûs, ma di chê volte no i ai plui bramât nuie a di nissun».
«Possipò, e al to capo vecjo? Viôt che mi visi…»
«A ma chel al ere trist, mi à fate murî! Mi à menaçade di lincenziâmi dome par che no devi scolte a un altri capo so amì che mi cjalave lis gjambis dut un dret. I vevi bramât che si rompès une gjambe e tu ta la sês rote tu chel stes dì, zuiant di balon. Soi stade cjastiade».
«E ai capît jo, ma lui al è muart!»
«E poben, di malatie, robis che sucedin».
«Ce vevial vût?»
«Un tumôr».
«Ah ben, alore cheste no fâs test, cun chês radiazions che tu vevis alì dentri».
«E ma chel li al veve pene tacât a vore».
«Ah, ben…»
«E al veve 38 agns».
«Ah».
«Eco, âtu capît par ce che ti ai dit di no bramâ la muart a dinissun?»
«Bon bon, dâi, sù, no stâ cridâmi, che chel li che mi è vignût intor te machine al jere un coion. E po secont me al jere ancje un pôc cjocut. Al à fate francje dome par che al cognosseve i vizii».
«No mi interesse. No ai voie di sintîti plui a bramâ! Li bramazions tu li lassis al spieli di Biancaneve. Se ti sint ancjemò une volte, tu cjapis doi scufiots!»
Il gjornâl al jere viert su la pagjine dai muarts, une muse ruane ju cjalave.
«Isal lui?» i disè jê.
«Bu… no i somee tant, ma il non e cognon a soi chei, forsit ancje l'etât, i davi di plui, ma 41 al podeve veju», i rispuindè Rafaêl, simpri cul cjâf bas.
«Jeve sù. Chel altri scufiot lu ten di cont. No si sa mai che no tu vedis imparât».
«A no bramâ la muart? O a no fâlu se no ai vonde motîfs?»
«Chel tu âs di viodi tu» i disè so mari, sierant la pagjine.
Contis dal Ostîr - Raffaele Serafini
Conte cjolte di robis sucedudis


text:
Ta chel frêt Dicembar l’aiar al sivilave fuart, al urlave: un berli spaventôs, come di tancj spirts.
A un dât moment un dai scûrs dal coredôr si spalancà fasint vierzi ancje la puarte de cjamarute dulà che la piçule Dine e durmive cun sô sûr.
Il pai al veve sintût il rumôr dai scûrs che a sbatevin e si jere jevât sù. Lât jù abàs al tornà disore subit dopo: al veve ricuperât un vecjo filistrin par peâ ben i scûrs par dentri. Po al veve rinfrancjât lis frutis apene dismotis e al jere tornât te sô cjamare. La sûr e tornà a indurmidîsi daurman e invezit Dine e restà tal inprin dismote ancje se ogni tant i sameave di jentrâ tal ream dai insiums… i pareve che alc le tiràs dentri opûr e rivave cuasi a vuidâ jê lis senis che si insumiave… a un ciert pont e ve come un spac e si sveà dal dut!
Tor cuatri o cinc di matine il pai al tornà te stanzie des frutis e si sentà su la casse che e contignive i vistîts, posizionade dongje dal mûr par da pîts dal grant jet. Di fûr simpri un aiaron di sgrisulâsi.
Dine e veve cucât fûr dai linzûi bande dal pai che al comparive come une sacume scure; i sameave che al durmìs poiât cuintri il mûr ancje se no si sintive il so respîr… no si sintive nie, forsi a cause di chel esercit di spirts che al berlave di fûr. La sûr intant e continuave a durmî un sium profont.
Al cricâ dal dì un fregul di lûs al jere jentrât te cjamare a inluminâ un pôc il pai che al stave ancjemò sentât su la casse.
Dine no rivave propit a durmî; tornant a cucâ fûr dai linzûi e podè viodi miôr e si nacuarzè che l’om su la casse nol jere il pai ma… un zovin scognossût! Al veve une gjachete sul verdon e su la muse si notavin un pâr di finis mostacjis.
Lu veve cjalât ben: la muse di chel om i jere restade ben imprimude ma dopo, pe pôre, e jere tornade a platâsi sot di cuviertis e capots. Di fûr a vevin tacât a cjantâ i gjâi e planc planc l’aiaron al stave calant.
Alore la frute e ve ancjemò il coragjo di tornâ a cjalâ bande de casse ma l’om al jere sparît! Po e sintì dai pas… al stave rivant cualchidun… cheste volte al jere propit il pai. Jê i domandà se al veve viodût chel om che al veve fat vegle prime de albe ma lui al tacà a ridi disint a la fie che nol jere nissun om e che e çavariave. Intant ancje la sûr si jere sveade: e sintive Dine che e tabaiave cul pai di chel om che al jere jentrât e si jere spauride. Il pai ur riduçà, ur disè di stâ cuietis e al le jù abàs. Dopo ve fat i lavôrs te stale lui al veve di fâ un salt fin in centri al paîs, li dal fari, par fâsi fâ un gnûf clostri par chel barcon che si spalancave a ogni bugade di aiar.
“No si po tignî fer un barcon cuntun filistrin de Vuere dal Cuindis” dissal a la sô femine.
Agns dopo Dine, vignude fantate, e jere lade a cjatâ une cusine plui vecje di jê intun altri paîs; bevint il cafè e ve mût di cjalâ lis fotografiis di matrimoni di chê femine: a jerin vecjis di cualchi an.
A un ciert pont i vignirin i sgrisui parcè che intune fotografie e viodè o e crodè di viodi l’om che ta chê sere di aiaron di agns prime si jere sentât a fâi vegle su la casse. E cjalà ben ben chê foto… sì, al jere lui… ancje a distance di cualchi an Dine no si jere dismenteade la muse di chel om che sô cusine i disè jessi un barbe muart in vuere.
di Milio dai cjans


text:
Lu clamavin Il Rôl. Al cognosseve i sconzûrs cuintri dai spirts malins e la magjie des jerbis; a siguravin di vêlu cjatât a discori cui vons dal clan, denant di un fûc, vie pe gnot. Cul sô tambûr bocognon al clamave dongje il popul; al proclamave di vê cjacarât in sium cul Cîl Pari e di vê svualât fin insom de mont Daģa, la Mari Grant... al jere il moment di alçâsi, i vevin dit, il moment di cjapâ in man i arcs e di semenâ lancis te tiere par une ricuelte di sanc. Lis Tribûs a vevin di dâsi dongje…
Ma chei altris lu paravin vie dai vilaçs e i disevin che une dì al sarès lât a finîle mâl, e che le finìs une buine volte di fâ chel grant davoi e di pretindi di fevelâ cui Gjôs, che se di no al varès paiât pe sô supierbie, no dome lui ma dut il Paîs. A stiçavin i fruts a traiji claps.
Chê dì, plen di morbin come simpri, Tananai Qan al jevà e al ordenà di puartâi une scudiele di lat di cjavale, cu la solite muse di ridi. Il so vivôr nol cessave mai, la gaiece e discomparive de sô muse dome cuant che, par cualchi reson, lu lassavin cence licôr di lat. In chei moments al scaturive, e no dome al jere bon di savoltâ la sô tende, e salacor metât dal vilaç, ma fintremai il cîl seren si scurive cuant che al scomençave a vosâ.
Il Rôl, tal so torzeonâ, al jere rivât li dal vilaç di Tananai. Lu cjatà fûr de puarte de tende, impicotît, une man tal flanc e chê altre ingrampade ai luncs moschets. I si svicinà, alore, cence dî une peraule.
Al jere plui alt, plui muscolôs dal Qan. Ma a cjalâlu di dongje nol faseve teme, ni sudizion. Si sintivisi, invezit, come une cjavrute cul so pastôr, pazient, fuart, e bon di puartâle sù pes spalis se al ves scugnût.
Tananai, fi di Jalaqai, fi di Sogudai, lu invidà a jentrâ cuntun gjest de man, cence mudâ espression.
Za di agns i pirâts zalahits a fasevin scorsadis tes tieris des Tribûs, fiscant, maçant e robant cjavai. Ma chel Istât, cui cjars di vuere e grifons piturâts tai standarts, i soldâts di Sgriphio V a jerin disbarcjâts di desenis di nâfs, risolûts a sachizâ dut e a sotanâ ducj.
Tananai e i siei cavalîrs, ancje se a jerin za pronts, no si spietavin chê sdrume grande di nemîs. A jerin scjampâts, a vevin lassât che i cjars ju scorsenassin. Cualchidun al jere stât dissielât dal cjaval, cuant che lis lancis zalahitis, cu la ponte a spice e un sgrif laterâl in forme di mieç vieri di lune, si jerin impiradis te cjar des bestiis.
“Puartìnsai daûr, viers lis culinis. Puartìnju dongje de Mari!”. Daûr dai conseis dal Rôl, a vevin plantât lancis tal teren. I cavalîrs, svelts, a jerin bogns di sghindâlis, ma i cjars nemîs, tirâts ognidun di doi cjavai, no rivavin a fermâsi a timp o a gambiâ direzion. Si intrigavin e a sdramassavin jù cuant che i nemâi si sbudielavin di bessôi cuintri des lancis, te cjarie imburide, o a lavin a stocâ cuintri di chei altris cjars, za ribaltâts suntun flanc. Il rest lu faserin lis frecis dai arcîrs di Tananai.
Ancje Sgriphio V, dit il Paron dal Mâr, al jere muart in chel maçalizi. I zalahits altîrs no saressin plui tornâts.
Tananai, di in chê volte, lu àn nomenât Qan dai Qans e al parone su lis Tribûs. Al à cjaçât, al à scombatût e al à amât, e al à vût sîs fîs, un plui seneôs di bataiis di chel altri. Al è zaromai vieli e al à partît il so imperi tra di lôr.
Il Rôl, invezit, al è za muart.
Cheste matine al è tal jet, e nol à voie di jevâ. E je la prime volte che i sucêt.
“Sveiti”
“No pues, mi sint la fiere”
“Sveiti, ti dîs, al jere dut un insium. Sù mo, jeve”
Tananai al à tirât sù il cjâf, al à viodût la muse dal amì: “Sêstu propit tu, Rôl? Sêstu vignût a cjolmi?”
“Tiriti sù, che o vin di resurî. O vin presse. Tancj viaçs o sin nassûts, in altris etis e altris lûcs...”
“Ce? Vino di nassi ancjemò? E cui?”. Il scuniment lu à bandonât, di bot.
“Tu? Tu tu sarâs il Sgriphio, prin dal so non… e jo o sarai Zalah. Niciti, che e je ore!”
di Xabi Xogrâr da Plêf


text:
miércoles, 25 de noviembre de 2009
Il 1º Inovâl di "Leturis"
Vuê, la redazion a fas fieste.
“Leturis di ca da l'aghe”e fas il sô prin an di vite.
Mi par che al fos îr cuant che al è stat publicât il prin timit cjapitul tal blog, cu la sole pretension di podè comunicâsi cun int che fevele la stesse lenghe, e comunicâ sore dut “Ricuarts”.
O ai la impression che ai furlans residents tal forest ce che plui ju unîs a son i ricuarts e lis esperiencis comunis, cuasi dutis chestis storiis si somein tra di lôr, chest al fâs che al sintî fevelâ chel altri o sintin che al sta contânt la nestre proprie storie.
“Leturis” e je lade cressint agregant simpri di “plui”, la creature planc a planc e à scomençât metint adun letaris che si trasformarin in vocabui, ma al no vê la furbetât dai grancj po dasi che cualchi volte e sedi jessude di binari, robis che sucedin a voltis.
Durant l’an si è fat un grum di cognossincis virtuâls, e chest lu fas sintî content, come la grande maiorie des personis no i plâs stâ di bessôl.
E a dutis chês personis che a àn colaborât in chest prin an cul blog, contant lis lôr storiis, mandant fotografiis, sugjeriments, fasint dai coments, a àn dât un impuartant aiut al stes, judant a meti la cjariesute su la torte.
No fasarai nons di pôre che cualchidun al resti anonim : Graciis a ducj.
La torte e je vonde grande, speri che nissun al resti cence, ce altri puedio dî, mantignìnsi in contât.
Mandi a ducj .
“Leturis “
---
miércoles, 18 de noviembre de 2009
Tal DÌ de Musiche
Ricuardant a Fulvio e a Ferruccio.
Une sabide di Novembar dal 1965, te terace de cjase dal Mestri Rodolfo Kubik, inte borgade di “Caballito”, si riunirin pal dì de musiche un grup di coriscj, cuatro di lôr a interpretarin la cjançon “Grazie all’inganni tuoi” di Mozart, il mestri al spiça lis orelis e al disè “ Voaltris o podaressis formâ un cuartet”. Cheste frase ur a dat ai cuatri il sburton inicial, alc che no savevin dulà che ju varès puartats.
E cussì tra cjants e cjants e cualchi tai di vin, si formà il Cuartet.
Si sin cjatàs denant di un fat, o jentravin te etât adulte come cuartet. E cu la benedizion di Orfeu i meterin man ae vore fasint provis cul mestri. Cul non dal grup si sin cjatas subit dacuardi, “Armonie”, e come simbul un Diesis, valadi simpri chel tichinin plui alt de note, par no colà ne cu la afinâde e nancje cul progjet.
O vin cjantât cuasi par 40 agns, prin cul Coro “Agrupacion Coral Buenos Aires”. Un biel dì e cence stampele o scomençarin a svolâ, tal prin i svoi a jerin piçui e curts, si leve a cjantâ li che nus invidavin, podopo man man si e lats simpri plui in su, il nestri pecjât origjinâl la “Vilote”, in dutis lis presentazions o cjantavin une.
I moments plui significatîfs e impuartants che à marcjarin i timps a son stats tancj: un conciert cul Cuartet Stele Alpine di Cordenons, la nestre prime volte in radio e tv., la prime regjistrazion tai studis Philips e il prin disc di “Vilotis Furlanis”, la messe di Tomadini, un conciert te Capele di Tristan Suarez, il teatri Argjentin de citât di
Tantis robis bielis, ma ancje di altris, la vite ti da e ti gjave, Fulvio nus à lassats. La diaspore di Galliano cui soi viaçs, di gnûf si tornave a cjantà a trê vôs compagnàs cu la sô armoniche.
Ancje Ferruccio al è partît, ma alc al reste che o puartarin cun nô e cui nestris amôrs, “La Musiche”
O ringracii al amì e compagn di cjant Carlos Gurisatti, di vê dât dongje chestis peraulis.
---
miércoles, 11 de noviembre de 2009
Palme - Gnove
Jentrant pes trê puartis monumentâls, clamadis: Aquilee, Udin e Cividât, si rive te antighe place des armis. Cheste ultime di forme esagon perfete e contornade di elegants e impuartants palaçs, tra i cuai si cjate il Domo, che al custodiis oparis di notevul interès.
Al merete di viodi ancje il Museu Civic Storic, li si conservin lis armis, i cimelis e ducj i documents che ilustrin la storie di cheste citât fuartece, de sô nasite fin ae seconde vuere mondiâl. Le à costruide
Le tirarin su famôs architets dal timp, ancje se il progjet al è atribuît al Sorintendent Gjulio Savorgnan. Si trate di un model citadin unic tal so gjenar: a forme di stele simetriche cun nûf pontis, e cun tune place centrâl. Dotade di trê cerclis di fortificazions: doi a forin fats durant il domini venit, il tierç e je opare dai francês.
In seguît ae colade di Vignesie tal 1797, la place fuarte e passe sot il domini napoleonic, val a dì a Austrie, e cul plebissît dal 1866, e passà al Ream d’Italie.
Puarte Aquilee clamade “Maritime” e fo la prime a sei tirade su, tal 1598.
Puarte Cividât, costruide tal 1604; al interni de part superiôr, si cjate il Museu Storic Militâr.
Puarte Udin, erete tal 1604, sore la curnîs e à un leon di San Marc in piere. Al’interni de puarte si viôt ancjemò lis dôs ruedulis dal puint jevadôr, che si lis môf cuntun argagn.
Tal an 1960, il president de Republiche Taliane al decrete a Palmegnove Monument Nazionâl.
---
miércoles, 4 de noviembre de 2009
Aniversari de "None"...dai Fogolârs.
Il prossim 6 di Novembar, e finis 82 agns
la Societât Furlane di Buenos Aires. E je stade fondade cul non di “Famee Furlane” tal an 1927 da un piçul grup di furlans emigrâts. Il so prin president al è stât il Siôr Leandro Basseggio.
A partì dal 1928 si à fitât, riformât e metût in cundizions, il locâl di vie Cachimayo 98/112, tal cuartîr di “Caballito”, dulà che al à vût la sô sede sociâl fin che, tal an 1971 si met la piere fondamentâl de atuâl sede de vie Navarro 3974 di cheste Capital Federâl.
In Avrîl dal 1938, la “Union Operâje Furlane”, si unìs a la “Famee Furlane” e la associazion cussì formade e passe a clamâsi “Societât Furlane di Buenos Aires”, che je la sô denominazion atuâl.
La gnove istituzion, definide come “Fogolâr”, e je la prime dal so gjenar tal mont, par sei la plui antighe, si le cognòs come la “None”. Al dì di vuê a esistin centenârs di fogolârs tai cinc continents.
A son stâts agns di intense ativitât sociâl, culturâl e sportive. Come esempli baste nomenâ a lis sub comissions che a funzionavin: Ciclisim, Côr, Fiestis, Balon, Balis e Culture.
La vite sociâl tal bufet e jere intense, lis fiestis, lis escursions, lis mostris plastichis, ecc.
Lis visitis di autoritâts religjosis e civîi che a vignivin dal Friûl daspò dai agns 50 e àn dât chel stimul, che sburtade, che di li indevant a si son fondadis tantis altris “Fameis Furlanis”, in dut il teritori Argjentin.
La prossime domenie,
la Societât Furlane di Buenos Aires e festezarà il 82º aniversari di chest Fogolâr. E come ducj i agns o spartirìn cui socis e amîs un gustâ, i cjants e i bai.
Mandi.
---
Suscribirse a: Entradas (Atom)


text:
Alfabet cirilic
L'alfabet cirilic (clamât ancje Aзбyka, dal vecjo non des primis dôs letaris) al è l'alfabet doprât par scrivi diviersis lenghis slavis (bielorus, il bosniac, il bulgar, il macedon, il rus, il ruten, il serp e l'ucrain) e altris lenghis no slavis che a si fevelin inte ex Union Sovietiche e inte atuâl Federazion russe. Al è il tierç alfabet uficiâl de Union Europeane.
Storie[cambie | modifiche il codiç]
L'alfabet cirilic al derive dal alfabet glacolitic, che al fo inventât secont la tradizion dai Sants Ciril e Metodi, origjinaris di Salonic; al jere basât sul alfabet bizantin medievâl, e duncje sul alfabet grêc; al fo poi adotât in diviersis lenghis slavis e no, e modificât par adatâsi ai diviers suns e pronunciis. Une forme ancjemò a vonde dongje di chê origjinâl e ven doprade de Glesie ortodosse
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Informazions sul cirilic


text:
PUEDJE NASSI UNE GNOVE SORNADE PE GLESIE?
(Avis, 18 di Novembar 2008)
Si cjatin a Vençon domenie 7 di dicembar. A lis 3.00 dopo misdì, Gjespui cjantât in Domo.
Subit dopo inte Sale Patriarcje Bertrant: PUEDIE NASSI UNE GNOVE SORNADE PE GLESIE?
Riflessions a 20 agns di un document censurât.
Intervents: pre Tonin Cappellari, prof. Maria Cristina Bartolomei, pre Nicolino Borgo e Federico dai Ros.
FRA FEDE E STORIE: LA NASSITE DI UNE GRANDE RELIGJON
(Avis, 30 di Setembar 2008)
Si cjatin a Vençon domenie 19 di otubar. A lis 3.00 dopo misdì, Gjespui cjantât in Domo. Subit dopo inte Sale Patriarcje Bertrant: FRA FEDE E STORIE: LA NASSITE DI UNE GRANDE RELIGJON Presentazion dal libri di C. Augias - R. Cacitti
MESSE GRANDE INTAL AVÔT DAI SANTS ERMACURE E FUTUNÂT
(Avis, 24 di Jugn 2008)
Si cjatin domenie ai 13 di lui a lis 7 sore sere te Basiliche Mari di Aquilee.
La liturgjie e sarà compagnade dal Coro Vôs di Vilegnove.
Dopo Messe si cjatisi un moment par un ghiringhel.
MEMORIE DI PRE ANTONI BELINE A UN AN DE SÔ MUART
(Avis, 17 di Avrîl 2008)
Si cjatin domenie ai 27 di avrîl a lis 6 sore sere tal domo di Vençon
MEMORIE DI PRE ANTONI BELINE A UN AN DE SÔ MUART
- Testemoneancis: la famee, il paîs, il Friûl, la glesie
- S. Messe
PRESENTAZION DAL LIBRI "STORIE SACRE" di Antoni Beline
(Avis, 29 di Fevrâr 2008)
GLESIE FURLANE Patriarcjât di Aquilee
in colaborazion cun
UFICI CATECHISTIC DIOCESAN DI UDIN
A organizin un incuintri par joibe ai 13 di Març dal 2008 a lis 6 sore sere te sale Pauli Diacun dal Centri Paulin di Aquilee in vie Trep, 3 a Udin pe presentazion dal libri
STORIE SACRE
di Antoni Beline
a intervignaran:
bons. Lucio Soravitto vescul di Adria-Rovigo
prof.e Silvana Schiavi Fachin esperte di educazion plurilengâl
Manuela Riccioni autore des ilustrazions
IL COMPIT DAL VESCUL TE SOCIETÂT TART-ANTIGHE
(Avis, 12 di Fevrâr 2008)
Si cjatin domenie ai 24 di Fevrâr a Vençon a lis 3.00 daspò misdì
Gjespui cjantât in Domo; subit dopo l'incuintri te sale Patriarcje Bertrant.
Ricuardant pre Antoni Beline: SCRITS INEDITS
Subit dopo Matilde Caltabiano, docent di storie dal Tart-antic a l'Universitât dai Studis di Milan, nus cjacararà sul teme: Il compit dal vescul te societât tart-antighe
IL VESCUL FORTUNAZIAN
(Avis, 31 di Dicembar 2007)
Si cjatin domenie ai 13 di genâr a Vençon: a lis 3.00 dasapò misdì Gjespui cjantât in Domo;
subit dopo l'incuinri te sale Patriarcje Bertrant.
Ricuardant pre Antoni Beline: Scrits inedits
Prof. Renato Jacumin: Aquilee tal IV secul tra ortodossie e eresie: il Vescul Fortunazian
www.glesiefurlane.org


text:
Continent
Un continent e je une grande estension di tiere fûr dal mâr.
Diviersis a son lis classificazions dai continents che a vegnin fatis. Des voltis plui continent a vegnin considerâts insiemit formant dai supercontinents, altris voltis si considerin continents parts plui piçulis o subcontinents.
I nons dai continents a son:
La vecje classificazion classiche a fevelave dai cinc continents considerantju la Europe, la Asie, la Americhe, la Afriche e la Oceanie. a si meteve duncje adun lis Americhis impen la Europe e vignive dividude de Asie. Cualchidun al met adun la Afriche, la Asie e la Europe che a son tacâdis, cul non di Eurafrasie.
I continents no son simpri stâts chei di vuê parcè che tal timp a si son spostâts lunc de croste de Tiere. Fra i vielis continents dal passât a son stâts la Gondwane, la Laurasie, la Pangjee e la Rodinie.


text:
Gales: dât fûr il plan di politiche linguistiche dal Ministeri de difese
Ta chestis zornadis il Ministeri de difese britanic al à metût fûr sul so sît internet il stampon dal so plan di politiche linguistiche pal galês, di maniere che il public al puedi viodilu e comentâlu. Il document al sarà disponibil pe consultazion par 12 setemanis. La version definitive e varà po di passâ pal esam dal Ufici pe Lenghe Galese. Pal Ministeri de difese l’intindiment al è chel di garantî il stes tratament ae lenghe galese e a chê inglese, almancul par chel che si riferìs aes sôs struturis e aes sôs comunicazions cul public in Gales. Par garantî chest servizi, dut câs, no son previodudis risorsis in plui, ma ogni struture e varà di doprâ par chest fin i fonts che e à za a disposizion.
Font: Welsh Language Board, 19/08/08; Ministry of Defence (UK), 19/08/08


text:
Ocitanie: partide la iniziative “L’Occitània a pè”
Sabide ai 30 di Avost e je partide di Vinai (Vinaio), intes valadis ocitanis dal Piemont, la cjaminade che e scjavaçarà la Ocitanie par 1.300 chilometris par rivâ ai 7 di Novembar a Vielha, inte Val d’Aran. La iniziative, imbastide de Chambra d’Òc, e à chê di sburtâ il ricognossiment de lenghe ocitane tant che patrimoni mondiâl de umanitât. La cjaminade – che e je stade batiade “L’Occitània a pè” – e previôt ancje dute une schirie di incuintris sul teritori cu lis realtâts aministrativis e associativis ocitanis. La cjaminade e cjape dentri ducj e trê i stâts là che e je dividude la Ocitanie, ven a stâi chel talian, chel francês e chel spagnûl. Tal prin, la lenghe d’òc e je fevelade in dodis valadis alpinis dal Piemont, tun blec de Ligurie e tal comun di La Gàrdia (Guardia Piemontese) in Calabrie. Intal stât francês, la aree ocitane e cjape dentri trenteun dipartiments, o sei cuasi dute la part meridionâl dal stât. L’ocitan al è po fevelât ancje te Val d’Aran, intal Principât di Catalogne.
Font: Chambra d’Òc; VilaWeb, 30/08/08


text:
Bretagne: fieste pai 25 agns di Radio Bro Gwened
Fieste grande ai 30 di Avost in Bretagne pai 25 agns di Radio Bro Gwened, une des emitentis privadis che di agns e dopre il breton intes sôs trasmissions. In dì di vuê, di fat, a son une trentine ogni setemane lis oris di programazion fatis inte lenghe proprie de Bretagne. Pe ocasion, la radio – che e trasmet te zone dal Morbihan, di Vannes e di Pontivy – e à trasmetût cuasi dut il dì al viert, tal mieç de int. La sere, invezit, la fieste e je stade compagnade di un conciert di grups locâi e di un festnoz, une des innomenadis gnotoladis di fieste bretonis. Par trê dîs, dai 29 ai 31 di Avost, al è stât inmaneât ancje un radiothon par tirâ sù bêçs par judâ la ativitât de radio.
Font: Ouest-France, 26/08/08


text:
lunedì 19 ottobre 2015
Une cjoche pardabon
9 coments:
- Luciano Marinig ha detto...
-
Nelo, mi si impie un ricuart lontan,cuant i necessaris di une volte e jerin tirats su tal cjanton dal ledanar a cianussis di mangjedure,e cuant no esistevin i "cento metri di leggerezza" sostituits dai scartozs e dai çuncui che lis gjambis vevin intor. Lussian
- 19/10/15, 09:58
- Galliano ha detto...
-
Situazions che al dì di vuê a saressin di fantasience, ma che a àn fat part di chel mont di îr. Ricuardâlis nol fâs dam.
Mandi Nello
- 19/10/15, 16:49
-
-
Lussian, i scartòs des panolis de blave a levin miôr dai tocs di cjarte patinade.... Bepi
- 20/10/15, 00:01
-
-
A je vere Bepi,e po dopo a jerin, cemut ca si dis vue, BIOLOGICI. Dongje dal necessari si usave ancje planta une plante di figar cu lis fueis dapruf de balconete, a puartade di man, dimut dopra lis fueis da bande dal sgrass o de bande lisse a secont de evacuasion corporal.Mandi Bepi a ti e a Nelo ca nus conte simpri une mior. Lussian
- 20/10/15, 09:48
-
-
Lussian, gracie. I tiei preseament mi oblein a scrivi un'altre conte. Se ducj chei c'a lein a fossin come te che non tu mancjis mai di fâ i compliments a dutis lis contis, contecurte, deventarès plui bile di chê c'a je za.
Nello Malisano
- 20/10/15, 12:11
-
-
Galliano, gracie ancje a ti. Vere la conte al è un fat vêr, sucedût che jo o jeri ancjemò frut: tancj agns indaûr. E o ringracii che fuarce che ogni tant e ripuarte tal me cerviel chescj ricuarts.
Nello Malisano
- 20/10/15, 12:18
- Giovanni Nello Malisano ha detto...
-
Bepi graciis ancje a ti, lu stes se se come distance, tu sês plui dongje di Lussian e Galliano. Cui scartòs, tu scrivis, che al lave miôr. Ma sacrament cuant che si rompevin....
Nello Malisabo
- 20/10/15, 12:25
-
-
Nelo, e ierin incidents ch'a podevin capitâ ancje cu lis fueis dal figâr, come ch'al ricuarde Lussian... Bepi
- 20/10/15, 15:50
-
-
No puess fa di mancul di poia cheste poesiole su la conte di nelo. CESSOS DI UNE VOLTE. L'ambient jere bass e poc areat, e dal flat di plui cui vignive incensat / la toelett le clamavin cul numar di 100,e intune buse cu la vasche si poiave l'escrement / il daur in chest cesso lu netavin cul det,che a sio volte vignive mondat de paret_su parets là che il mur jere plui sliss,cul det e le miarde fasevin dai scrits / cussi chel che dopo al lave a caga, il giornal pe leture al podeve cjala / ducj a si sa che il progress al è aumentat, tant che çuncul e scartòs il puest dal det an cjapat / e ce sagre e ce gjonde tal gabinet, tu podevis poiale che il det jere net / l'uniche robe ca je lade mal, al'è stat che sul mur no si leieve il giornal. Lussian
- 20/10/15, 16:11


text:
mercoledì 10 settembre 2014
La travasade
A nol jere dificil convinci Nelo muini a fâti dâ une man cuant ch’a tu vevis di trai il vin dal caratel, o ben di travasâlu da lis damigjanis in tes butiliis in Sierade; lui al veve une vore di mistîr al rivuart, une lungje pratiche fate sul cjamp come ch’a pandevin il nâs e i smursiei inrossâts. Al tignive ben il bevi ancje in gracie di un biel panzon che, stimât a voli, al podeve dâ acet a un caratel intîr. Gjavant cheste seconde ativitât, il plevan a nol veve nuie ce dî sul so vêr lavôr di muini, parcè che lui al jere simpri puntuâl e nol faseve nissun fal tal mandâ i segnai cu lis cjampanis o ben tal piâ e distudâ cjandelis in glesie dulinvie lis cerimoniis, si ben che i leve al côr di cerçâ une gote di chel blanc che il zagut al strucjave in tal cjaliç in timp di messe.
Si che duncje la ocasion e je rivade cuant che il plevan a la mandât a cjoli une damigjanute di 34 litris di ramandul ch’al doprave par dî messe, e par travasâlu a si è fât judâ di Nelo. Metude la damigjanute su di un casselot, nancje tant sigûr, sistemade la gome, preparadis lis butiliis al scomence il travâs, cul plevan ch’al guviernave la gome e Nelo lis butiliis. Plui di cualchi gote a leve spandude fûr, e il muini a nol rivave a controlâsi lassantsi scjampâ un piçul “sacrabolt” a viodi a gotâ par tiere chel ben di Diu e il plevan a cridâi di vergognâsi di tirâ in bal il Cîl par une gote di vin. E jerin rivâts a mieç dal lavôr cuant che il plevan, tal tirâsi sù, al tire ancje la gome fasint ribaltâ la damigjane ch’a si è romp spandint dut il vin ch’al restave. Cu la damigjane al è colât par un moment ancje il cidinôr te cantine, fin che il plevan cun la plui grande calme dal mont i dîs a Nelo: “Ve ca i cristians di pocje fede, prime un sacrabolt daûr chel altri par dôs gotis spandudis, cumò ch’al coventarès un porconon di chei grancj a tu tasis, ce spietistu?”
Vaju a capì i oms di glesie!
Etichetis: Bepi Zefon, Contis, Gjenar ironic
lunedì 8 settembre 2014
L'invenzion dal shampo
Tal curtîl dai Pontons dopo la prime vuere grande a jerin a stâ cuatri fameis, chê di Cico, chê di Bidin, chê di Fresc e che di Poltane.
Ducj a vevin la vacjute, cualchi cjamput e un stric di tiere par ort dongje il sacrosant gjalinâr.
Poltane nol veve nie, nancje pantianis a cori pes busis de puarte o sul solâr; ogni tant cualchidune e rivave in esplorazion ta panarie par dopo tornâ di dulà che e jere rivade plui magre e scuintiade di prime, cence contâ il risi di passâ jê par prodot alimentâr.
Poltane al veve imparât e po mantignût il vizi dal fum di militâr, ma jessint al vert al cumbinave cun cjarte di calendari che siôr Sisto ustîr i procurave man man che al disniçave i dîs.
In chest sfueut al rodolave la scusse masanade de vît di bacò tirade a bersò fûr puarte di cjase; nol jere paragon cul sigar toscan fumât sot naie, ma come che al dîs la detule, cuant che no je une gjaline bolide a ven buine ancje une çore.
Dentri dal gjalinâr di Cico lis gjalinis a cjantavin di spes a visâ dal ûf poiât, senochè a Poltane i passe pal cjâf di robâ i ûfs par cjoli spagnolets…
Si invie cussì te brute intenzion, scuindint il robât tra cjâf e cjapiel, ma stâ di fat che Cico lu suspiete de cjative azion… “Strani chel fum, strani l’odôr, plui strani poltane che al fume di siôr...”
Cussì scuviert l’ingjan al spiete il lari a un pas obleât, i da une manade disore il cjapiel fasint di chei ûfs un licôr di fertaie.
Dai cjavêi a la barbe fin ancje sul cuel cuvierzint la muse al puest da fressorie!
Cence savêlu cico e poltane, l’invenzion dal shampo la firmavin ta storie.
di Luciano Marinig iw3 qrc
Etichetis: Contis, Gjenar ironic, Luciano Marinig
martedì 2 settembre 2014
Si torne a tacâ!
Pocjis peraulis par dî a ducj che cun setemane che e ven Contecurte e torne a vierzi,
ven a stâi che e je ore di tornâ a scrivi e a mandâ contis!
Bentornâts a ducj!
Publicât di gelo stellato a lis 19:02:00 11 coments
Etichetis: Gnovis
lunedì 18 agosto 2014
Fats de vite
Gjisele Dal Prât e faseve la camarele inte locande “I doi colomps”; il proprietari, Siôr Svualt Dai Cuei, al jere restât vedul da pôc.
Gjisele e jere une femine ancjemò di no scartâ, si le viodeve ben cuant che e leve e benon cuant che e tornave, gjenerose tal ridi e tal mostrâ lis sôs formis. Lis sôs viestis a vignivin fatis cun dai ritais, la tele e jere simpri pocje, par chest i vistiduts a risultavin simpri strets di vite, curts di gjambe, di manie e scjars di cuel. A taponavin pôc e a mostravin tant.
Siôr Svualt, passâts i prins timps de vedoance, al scomençà a sclarî il voli cjalant mo chi mo là. Gjisele cu la sô intuizion femenine e nulive l’odôr dal salvadi intes gnots di lune plene, ingoloside cul zûc e tacà a pandi maravee e timôr de situazion che prin no capive o no voleve capî, cun discrezion e scomençà a fufignai parsore, cence par altri dâ tal voli (pal amôr di Diu!). Cussì al scomençà chest zuiâ al gjat e ae surîs.
Une dì Gjisele e jere impegnade cu lis sôs voris di camarele, di bot e de un salt dal suston, le imbraçavin di daur cisicantji robis intune orele, risolude ma cun tante buine gracie la femine si separà, la sô muse e sflamiave tant che une bore, cun vôs ingrocjide ma dolce i disè: - Siôr Svualt, no son robis di fâ, che si ricuardi co soi une fantate! - e di li come une vampade e sparì di corse dilunc il coridôr, sclipignant virtût, integritât e desideri.
Il paron, come bon cjaçadôr che al jere, al veve pazience, par chest no si scoragjà, anzit, il dinei i stimolave ancjemò di plui la fantasie, cussì al fo intensificant chescj incuintris “casuâi” simpri in moments diferents. I motîfs a jerin plui che plausibîi, ma la femine, vive Diu no molave il pagnut... ma nancje la sperance che cu la sô strategjiche moderazion e varès vût un sboc positîf par jê.
E cussì tra sburts e slançs, vogladis e suspîrs... e rivà par fin la zornade che l’om i metè la vere in man!... di colp la fantate e deventà Siore Gjisele Dal Prât e Dai Cuei, parone di bens e di sostancis a la pâr di so marît Siôr Svualt.
I agns, si sa, a forin passant corint e cjantarins come aghe di riul schivant lis pieris. Siore Gjisele, bielzà anziane e vedue, e puartave indenant la locande “I doi colomps” tai miôr dai mûts.
E cetantis voltis sentade pe polse tai daspò misdì inda chel cjanton de verande che al cjalave viers il lât, cui voi in sfrese, i misteris de ment e vignivin a flôr e i ricuarts a sgorgolavin cun bondance, soredut pensant a chel improvîs e birbant abraç seneôs e malandrin di Siôr Svualt, e la sô tant svantade rispueste che le faseve inmò riduçâ:
- Siôr Svualt !, no son robis di fâ, che si ricuardi co soi une fantate!
di Galliano di Buenos Aires
Etichetis: Contis, Galliano di Buenos Aires, Gjenar romantic, Gjenar storic
martedì 29 luglio 2014
Ostarie in Polse...
Jessint che o sin ae fin di Lui, e che Lui al è une vore pôc cjalt, chest an, la Ostarie si cjape la sô meretade polse cul mês che al ven e cun cheste fotografie storiche cjolte di chi, l'Ostîr al cjape la ocasion par saludâ ducj e augurâus un bon mês di Avost.
La Ostarie e va in feriis, duncje, ma se us ven morbìn di scrivi, no stêt vê pôre: mandait la conte istes e la cjatarês pronte a Setembar!
Mandi a ducj!
Etichetis: Gnovis
domenica 27 luglio 2014
Ogni trê
Une bave e ficje i dêts sot la maiute e Gjise e à i sgrisui.
Sô none e zuiave cui temporâi, e sô fie cumò e je denant dal barcon, in spiete.
«Che fâtu?»
«Nie… mi plâs il timp cuant che si fâs sù», i rispuint la piçule, cence nancje voltâsi.
Gjise e lasse colâ il discors e si piert vie, tai ricuarts.
Si impense di cuant che e jere picinine, i pâr di tornâ a viodile, che e ten in pîts sul ôr de man un madrac di grignei un parsore chel altri, intorteât, vîf.
Si vise di Ercole, che i baiave cuintri e al veve cirût di muardile. Lu vevin cjatât a tocs, la matine daûr, ator pal zardin, sglonfât fintremai che al jere scupiât. Cu l'aghe sì, ma no di sigure licuide. Une tristerie di no crodi.
E la sere prin, so pari i veve cridât, sustât, par un caprici fat cuant che nol jere il moment. Ca di pôc il om al à di tornâ dal lavôr e Gjise e à pôre.
Il cîl al è neri, e al pant tempieste.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar di orôr, Ostîr, Raffaele Serafini
venerdì 25 luglio 2014
Lucian
Mil e nûfcent e va cjapilu - nol mal visi dut - al è il numar che tu as di fracâ su la tastiere ben sistemade, che che ti compâr sot il nâs te façade dal puarton, se tu as voie di jentrâ dentri tal curtîl cence spietâ che al vignedi lui a vierzital. Za chest ti fâs capî cun ce om che tu as ce fâ: la tecnologjie mascarade di Cristian, disares cualchidun. Fasin di prove chei tocs di televisions, di antenis smontadis, di motôrs di lavadore, di frigorifar, ducj ben sistemâts te sô oficine, là che Terensio e Secuele, une biele cubie di mierlis e an fat il nît sot il trâf de sofite, no sai se par tignii companie o o par pôre de çore. E no mancje la sô radio trasmitent, il so pupil, l'argagn che al puarte la sô vôs in dutis lis capitals, baste che in chês placis al sedi un come lui, pront a rispuindi: ti stoi scoltant, cjacare...
Ma chel om cussì tecnologjic e moderni, simpri pront a fevelâi di eletrons, di ondis radios e de sô ultime invenzion, nol è dome cheste imagjin che in tun prin moment ti compâr denant dai vôi.
Baste cjalâ lis parêts, a pene che tu jentris, sot il so puarton. Di une bande picjadis sul mûr tu viodis cjanis di sclopis, tocs di bombis, cjapiei militârs, no sai trops elmets, baionetis, mascaris par parâsi dal gas, cartatucjis e no mi visi plui ce altri, ma dute marcjanzie di muart, doprade dai talians, mucs, americans, inglês te prime e te seconde vuere mondiâl;
Di che altre bande, invezit, simpri picjâts sul mûr, imprescj di chel mont che nol esist plui. Un cjavedâl, fersoriis, cjalderiis, forcjis, falcets, ristiei, codârs, un gjubâl, un jôf, comats, è se tu vessis il cjaval, cuasi cuasi tu varessis dut l’ocorent par podê tacâlu tal cjâr e inviâti in campagne.
E al è propit in chês parêts, in chês vanziduris di vuere che no sclopin plui, in chei vecjos imprescj dal mont contadin che tu podis capî la vere anime di chel om, la sô culture, il so afiet pe storie de sô tiere, de sô int.
Imagjin di chel vecjo mont, là che la vuarzine, la miserie e lis tragjediis de vuere a fasevin di regjine, e cumò no dome picjadis sul mûr, ma ancje sculpidis tai voi di chel om, te sô piel, tai soi agns, tai soi ricuarts ben presints soredut tal so cjâf e tal so cûr.
Lucian cognossût tal paîs come il tecnic, il poete, il scritôr, om di vuê di îr e di doman, paron dentri chel curtîl che si vierç a le braide là che i ultins crots, tai mês cjalts, ti compagnin tal sium.
di Nello Malisano
Publicât di gelo stellato a lis 12:54:00 12 coments
Etichetis: Contis, Gjenar romantic, Gjenar storic, Luciano Marinig, Nello Malisano
martedì 15 luglio 2014
Là che il sium al cjape pît
Sot un cîl mont, intune biele zornade, là che al someave, slungjant a pene la man, di podê poiâle sui pics des vicinis montagnis, che in chê dì si viodevin tant claris, un dopo chel altri e passavin denant dai miei voi:
Bepi, gno pari, Sunte, mê mari, Angela, Catine par prins.
Po dopo il Cont, di vîf tant siôr e potent, ma lu stes spirât cussì zovin, E subit dopo chei fantats, fantatis, fruts cun me tancj agns indaûr, ancje lôr lâts vie inmò creis.
E veju lâ ancje miei barbis, mês agnis, miei nonos, mês nonis, i miei fradis muarts a pene nassûts. E par ultins miei cusins, mês cusinis e tancj altris, ducj svuelâts in chel mont che par me inmò al reste un misteri.
E pierdût in maliconics ricuarts, morestâst di chê biele zornade, indulcide ancje dai cjants dai mierlis e di altris ucieluçs o provavi invidie par chês animis cence fevele, pal chel lôr mont seren, lizêr come la bave di chel aiarin che mi alçave un fregul i cjavei e a pene, a pene al moveve la ponte dai pins.
Beâts lôr che a an dismenteâts lis lôr cumieris, i lôr cjamps, lis bondancis e lis miseriis, I lôrs vêrs lambics cuant che a jerin vîfs.
Ducj là, puarets e bacans, sotans e sorestans, cuiets, cence bramis o pinsîrs di sorte: come il dì e la gnot, part di chê nature che no cognòs il prime e il dopo, il vuê e nancje il doman, dutun cun ce che al vîf tal eterni.
di Nello Malisano
Etichetis: Contis, Gjenar romantic, Nello Malisano
mercoledì 9 luglio 2014
Miôr ch'un insium
Jevâsi o stâ tal jet? Sveâsi o durmî? Disial o tasê? Par disial al varès di sveâsi, par tasê al baste tignî i voi sierâts e durmî. O fâ fente.
Îr sere le sô femine i à fat le polente, je à rustide e siervide cuntune slepe di formadi fondût parsôre come che i plâs a lui e no i à nancje dite gracie. I veve fintremai lassât le butilie su le taule. Forsit e sperave che il vin i varès sleât le lenghe ma invezit i à fat vignî un grop tal gargat e al é lât a durmî cence un bee.
Cumò al volarès disial ma cemût fâ? Lis peraulis a i mancjin. Al sa ben che cuant che al tache biacemai dopo a nol sa plui fermâsi, ma cemût tacâ? Nol si impense nancje plui il parcé che si son cavilâts ma al é cussì. cuant che al jentre tal so cidinôr nissun i tire fûr plui une peraule.
Ma alc vuê i tire e al é sabide. Al pues stâ tal jet. S'al si jeve cumò al riscje di mostrâ ce che a nol à voie di fâ viodi. Al sarès come se al cirìs di mostrâ ce che al à tal cjâf. E lui al tâs. Al plate i soi sintiments. Muradôr di mistîr e tason nassût, al é li cui vôi sierâts jenfri il durmî e il sveât e nol sa ce dî. S'al si svee dal dut al à pôre di pierdile. L'ideâl al sarès che jê e si inacuarzi prime che i passi le voie. Chê voie magjiche che ai oms ur ven ogni buinore prime di saltà fûr dal cjalt dal jet.
D'indulà vegnie? Nol à voie di savêlu ma le voie e je lì, drete come un fîl a plomp, che i sponte sfaçade tai pinsîrs e lu tormente parcè che se al tâs a le piert.
Se dome al podès fâje sintî. Ma al è rabiât, al fâs il mussic. Se dome al savès indovinâ ce che e pense jê...E se e pensàs le stesse robe che lui? A no le sint plui respirâ. Ise inmó tal jet? Forsit e je zirade di chê altre bande. Come cuant che a son rabiâts. Ma parcé si sono mai rabiâts? Al cîr di impensâsi lant indaûr cui pinsîrs e al si piert jenfri il presint e il passât. Il pensâ e l'insium.
Ma lis stradis dai insums a son infinidis no si sà d'indulà che a vegnin e no si sà indulà che vadin e come par magjie, da sot lis cuviertis un cjaldut umit e lizêr a i rive tenar e dôlc come une cjarece sule ponte de sô voie di vivi. Isal un insium?
Un gjal al cjante di cualchi bande, Al criche il dì. Miôr che un insium.
di Jaio Furlanâr
Etichetis: Contis, Gjenar erotic, Gjenar romantic, Jaio Furlanâr
Iscriviti a: Coments al post (Atom)


text:
Moldova: gnove ufierte par risolvi il conflit cu la comunitât russe
Daspò 17 agns di conflit par risolvi il status de Transnistrie, cumò il guvier de Moldova al à fat indenant une propueste che e rapresente un grues pas indenant in direzion des domandis che a rivin de aree russofone dal paîs. Cun di fat, il ministri moldâf pe riunificazion, Vasile Sova, al à proponût che la Transnistrie e torni a fâ part de Moldova, ma che e puedi conservâ sei il status di Republiche, sei la sô Costituzion e ancje il so Parlament. Cun di plui, tal câs che la Moldova e decidi di dâsi dongje cu la Romanie, la Transnistrie e podarà esercitâ il dirit ae autodeterminazion. O ricuardìn che, daspò de implosion de Union Sovietiche e de nassite de Republiche di Moldova, la part dal paîs a maiorance russe e veve decidût di meti sù une Republiche par so cont, batiade Transnistrie, che però no jere stade ricognossude a nivel internazionâl tant che sogjet indipendent.
Font: Món Divers, 02/07/08


text:
Tango
Il Tango al è un bal che al ven de Argjentine, in particolâr de sô capitâl Buenos Aires e che al si è spant in Europe dal 1910. Ancje se al è considerât tradizionâl chel de Argjentine e dal Uruguai, cul passâ dal timp a son nassudis diviersis variants.
Al è un bal passionâl e cun contignûts sensuâi e erotics e al à scjadenât une fuarte oposizion di bande de Glesie.
Al à rapresentât un dai moments impuartants te evoluzion dal custum e de mentalitât moderne.
Il tango argjentin[cambie | modifiche il codiç]
I stîi plui comuns di tango in Argjentine a son:
- Tango Canyengue
- Tango Liso
- Tango Salon
- Tango Orillero
- Tango Milonguero (Tango Apilado)
- Tango Nuevo
- Show Tango (o ancje Fantasia).
Chescj a son balâts su diviers tips di musiche:
- Tango
- Vals (ven a stâi la version pal tango dal valzer)
- Milonga (une danze leade, par solit plui svelte)
- Tango Electronico
- "Tango alternatîf", musiche no classiche, ma che e sta ben cun chest bal
Musiche[cambie | modifiche il codiç]
Il tango par solit in Argjentin al è sunât de orquesta tipica, formade di arcs (violins, violis, violencei), une ritmiche (pianos, lirons) e di cualchi bandoneón, il tipic strument argjentin, simil a une armonighe.


text:
La
associazion des publicazions periodichis par catalan (APPEC), che e
ten adun i editôrs di uns 150 rivistis publicadis ta cheste lenghe,
e la direzion gjenerâl di politiche linguistiche dal guvier de
Catalogne a àn inviât il progjet “T’agradarà llegir en català”
che si propon di saborâ la leture di rivistis par catalan. La
iniziative e partìs cuntune azion di prove che e previôt la
distribuzion di 9 mil numars di rivistis par catalan su argoments i
plui diviers in 300 ambulatoris e centris medics sparniçâts par un
centenâr di citâts e paîs de Catalogne.
Font:
Generalitat de Catalunya,
30/10/15


text:
VisitScotland,
la agjenzie nazionâl scozese pal turisim, e à publicât il so prin
plan linguistic pal gaelic. Il document, che prime di jessi publicât
al è stât al centri di une consultazion publiche, al svilupe un
program di azions e di obietîfs che la agjenzie si propon di rivâ
intai prossims trê agns. Tra i setôrs là che si larà a promovi
l’ûs dal gaelic a saran lis comunicazions cul public, il sît
internet e il materiâl promozionâl e identificatîf de agjenzie. La
lenghe gaeliche e je une part une vore impuartante de identitât e de
culture de Scozie – a àn spiegât i dirigjents de agjenzie – e
al è duncje fondamentâl che le dopredin intes azions di promozion
par ducj i visitadôrs. Ancje Historic Scotland, la agjenzie publiche
che e viôt dal patrimoni storic de Scozie, e à di pôc publicât il
so plan linguistic cuincuenâl pal gaelic.
Font:
BBC, 15/10/12; VisitScotland, 15/10/12


text:
In Galizie, daspò dal sucès eletorâl dal PP, e cres la preocupazion pal avignî de politiche linguistiche che si veve inviade intai ultins agns. A Mesa pola Normalización Lingüística, la organizazion di riferiment inte bataie pai dirits linguistics, e à za fat savê che e fasarà di dut par impedî che si fasin dai pas indaûr inta chest cjamp. “Nol è cul atacâ la nestre culture e la nestre lenghe che si pues bati la crisi economiche” al à dite il president di A Mesa, Carlos Callón, in riferiment aes declarazions dal gnûf president dal guvier galizian, Alberto Núñez Feijoo, in mert al progjet di cambiâ la leç su la politiche linguistiche. La organizazion e à za domandât di vê un incuintri cui rapresentants de gnove aministrazion, ma e à sclarît daurman che no restarà a cjalâ denant di une involuzion de politiche linguistiche. Lis declarazions dai rapresentants dal PP si indrecin massime su la istruzion. Feijoo, di fat, al à dite che al metarà fin aes cussì clamadis galescolas, lis scuelis pe infanzie par galizian inviadis intal 2007. Il dut in non di une difese dal “bilinguisim” che, invezit, pai ativiscj de lenghe al vûl dî lassâ che il galizian al ven scliçât de presince massive dal castilian. A front des declarazions dal gnûf president, ancje il sindacât dai lavoradôrs de scuele STEG al fevele di avignî “malsigûr e preocupant” pe lenghe galiziane.
Font: Galiza Hoxe, 06/03/09; El Punt, 06/03/09


text:
giovedì 3 aprile 2014
Tre cuadris e un spieli (3)
6 coments:
-
-
Mi par di lampâ intal spieli che el passadôr nol pari jù el clericam.
Le conte? Biele, ma di no rivà a parâmi di chel grant dolôr di che mari par le so frute.
- 03/04/14, 22:43
- Mario Sommarti ha detto...
-
Chiste conte, di sigûr no larà fûr de ostarie par vie che a riscjarès di displasê à cualchidun seben i fats, a son bielzà cognossûts da 100 agns.
Le mê biografie e à un pôc a ce viodi cule conte parce che, fì di chest Friûl, o soi scjampât vie dal paîs par dismenteâ plui adore. Ma fâ il cope-ricuarts a nol é facil. Anzit mi fâs impensâ a alcaltri e ancje che chest vescuf al é chel ch'al à cresemât tal 1913 Tina Modotti la mê eroine furlane personâl ma passin...Il ritrat zontât ae conte al é masse fuart par pierdimi pe strade. Alore o buti il gno coment suntune analogjie jenfri il vescul e il re Poldo III de Belgjiche.
Te vuere dopo, dulà erial il nestri don Toni Anastasi a stâ po? Mah.
Par cjapâ le France, i todescs a vevin invadût le Belgjiche e come il vescul di Udin, ae prime sclopetade ducj i ministris pe stesse reson ,par no subî le vergogne de sumision, invezit di lâ a Rome a jerin fuîts a Londre lassant lì il lôr re Poldo III che coragjôs al veve sielzût di stâ cul so popul. Par vie di cheste “viliacherie”, ae fin de vuere al à scuignût abdicâ e lassâ il puest a so fi. Invezit, i ministris belgas come il vescul di Udin a tornavin al lôr puest.
Se cualchidun al va a visitâ il palaç arcivescovîl al cjatarà une sale principesche cun ducj i ritrats dai vescui che son passâts aí tal palaç e di sigûr ancje chel di chest sior vescul fat zontâ da lui stès prime di murî tal 48. Achi si puedarès domandâsi se il Friûl a nol é ce ch'al é par vie che i soi eroes in ben o in mâl e an simpri ne tonie.
Jaio Furlanâr
- 04/04/14, 23:56
-
-
Jo o speri che chiste conte e vadi fûr, par dut.
Di plui, o speri che si cognossi ancje le storie di qualchi omp e/o predi che al vedi difindût i plui debui (la Storie - la storie)
- 05/04/14, 08:37
-
-
o ringracii Bepi dal paragon (trê cuadris …_1): che mi onore.
e o sarès ben content di podê meretâlu un freghenin ! ma o soi dome une penute di pais
pal l'ami che invezit mi suspiete di no jessi a favôr dal clericam (trê cuadris …_3) al à incurnisât benzà il cantin, Mario Sommarti: i fats citâts a son ducj croniche e storie di chel timp.
sul clericât, magari, o podarai scrivi la mê, lant indenant: simpri se l'Ostîr al sarà dacuardi. si capìs.
mandi a ogni letôr:
dal passadôr
- 05/04/14, 08:54
-
-
Sigur che al decidarà l Ostîr.
jo o vares gust.
e no dome di predis, parcè che à la reson bepi.
- 05/04/14, 14:30
- gelo stellato ha detto...
-
l'ostîr al è pe libertât di espression, cun di plui al vise che no bisugne confondi il prodot (la conte) cul produtôr.:)
- 05/04/14, 17:43


text:
VIERZIDURE - «No esistin piçulis leteraturis»
Di Glemone ai plui impuartants incarics a nivel talian in cont di dirit editoriâl e di dirit di autôr. Interviste cun Ivan Cecchini, un dai plui grant esperts dal setôr, par fevelâ di editorie e leterature, une volte tant dal pont di viste economic.
Diretôr par agnorums de Aie (Associazion Taliane dai Editôrs), membri dal Consei di aministrazion de Siae (Societât Taliane Autôrs e Editôrs), consulent in variis comissions ministeriâls. Il curriculum impuartant dal dotôr Ivan Cecchini, nassût a Glemone, al fevele bessôl: al è un dai plui grancj esperts di dirit editoriâl e di dirit di autôr talians. Lu ai incuintrât fûr de Universitât statâl di Milan li che, cumò che al è in pension, al insegne tant che professôr a contrat. E je la ocasion par fevelâ di editorie dal pont di viste economic, cuntun voli su lis gnovis sfidis che nus met devant la avanzade dai imprescj digjitâi.
Dotôr Cecchini, cemût isal rivât a fâ cheste cariere impuartante?
O ai studiât filosofie a Milan ae Universitât Catoliche di Milan. Une volte laureât, o soi lât a insegnâ a Tumieç: a 23 agns o vevi la catedre di filosofie al Pio Paschini. Mi soi rindût cont che stant li o jeri za al massim de cariere: calcolait che o jeri za di rûl intun puest che al jere sigûr. A chê etât o volevi alc di plui, e o ai decidût di tornâ a Milan par cirî un altri futûr.
Dai studis di filosofie a consulent di dirit editoriâl mi semee une robe particolâr: cemût isal stât il percors?
Avonde naturâl: o ai cjatât lavôr li di une cjase editore e stant dentri mi soi interessât di dirit editoriâl e di dirit di autôr. Mi soi metût a studiâ, a fâ consulencis, e cussì o soi lât indevant cun chê cariere fin a scrivi il libri “I contratti dell’editore” che al è deventât un test di riferiment tal cjamp. Cumò che o soi in pension, o insegni e o studi, e soi daûr a tornâ a scrivi chel libri cui inzornaments che a son stâts; ancje par vie che, par fortune, al è esaurît.
Pûr lavorant ai nivei plui alts de editorie taliane ancje tant che diretôr de AIE (Associazion Taliane dai Editôrs), nol à dismenteât il furlan. Par sô iniziative al è stât publicât un classic de leterature mondiâl, “Il piçul princip”, par furlan.
La idee e je vignude fûr insieme a un trop di amîs par omaç ae figure di Pierin De Cecco che al jere stât un dai motôrs de scuele sociâl di Glemone. E jere une scuele che e voleve fâ vê il diplome di tierce medie a cui che nol veve podût studiâ, e plui di un in gracie di cheste scuele al à rivât a vê un lavôr miôr. Pierin al jere insegnant di francês, e duncje o vin decidût di voltâ un classic de leterature francese te lenghe dal professôr, e nestre: il furlan. Tal imprin, o volevin meti il test par furlan e par francês a front, ma dopo si sin rindûts cont che al vignive masse un pastiel, cui stes dissens ripetûts dôs voltis un di front di chel altri…
Eh sì, parcè che ancje i dissens dal libri a son dal stes autôr, Antoine de Saint-Exupéry.
Sì. E no si podeve cambiâ nuie nancje dal pont di viste grafic, rispiet al origjinâl. E cussì o vin fat il libri dome par furlan, cun editore la Cjase pe Europe di Glemone e il Comun di Glemone. A àn di jessi ancjemò ator lis peliculis origjinâls dal francês tai archivis de tipografie Arti Grafiche Friulane che cumò e je falide.
Isal stât dificil vê i dirits di publicazion?
Plui che dificil, aventurôs. Il contat cu la cjase editorie, Gallimard, lu ai vût lant ae Fiere dal Libri di Francoforte. Li i editôrs a àn un “carnet” di apontaments ben definît e fis di incuintris. Jo o ai rivât a fevelâ cu la siore che si ocupave dai dirits, aprofitant dal ritart di une persone. Cuant che i ai dit che o volevi i dirits pe traduzion dal Piçul Princip par furlan, mi visi ancjemò la sô muse scaturide, e à dât sù: «traduction en quoi?», ven a stâi «traduzion in ce?». Al è stât decisîf vê la idee di fâ il non di Pasolini: “il furlan, la lenghe mari di Pasolini”, e cussì nus àn concedût i dirits. Cun paiament anticipât, però, si intint…
Aial fat altris iniziativis cul furlan?
O vevi chê di fâ Asterix par furlan e o soi ancje lât li de Dargaud (la cjase editore dal fumut, n.d.r.) par domandâ dai dirits. A varessin dât il permès pe publicazion, ma partint dal minim di almancul 12 numars cun 3.000 copiis parom, e simpri paiant in anticip. Un progjet che al domande un editôr biel e bon daûr, cu lis spalis saldis. Une imprese masse gruesse pal nestri trop di amîs, e cussì o ai molât.
Cuant che al ven voltât un test forest impuartant par furlan, si jeve sù cualchi polemiche: a disin che al è dibant voltâju par furlan, stant che a son za sul marcjât lis traduzion talianis. Ce pensial: isal just voltâ in marilenghe i classics de leterature foreste?
Mi visi ancjemò intal 1967 l’efiet grandonon che mi fasè il “Spietant Godot” voltât di Silvana Fachin Schiavi: par furlan si vierzeve un altri mont. Ma a voltâ i classics forescj si puarte indevant une tradizion che e je simpri stade tai secui: cumò mi ven iniment une Eneide dal 1600. No capìs duncje il scandul: o i classics si lein in origjinâl, o une traduzion e vâl chê altre. No esistin piçulis leteraturis: ognidune e à la sô plene dignitât.
Duncje, cualchi tentatîf di editorie par furlan lu à fat. Ce pussibilitâts viodial in chest cjamp?
Mah, prime si à di dî che ancje chê taliane e clope. In Italie si lei pôc e a esistin pôcs editôrs che a rivin a fâ une ativitât economiche li che si vuadagne ben, o olsarès a dî cuasit nissun. Si rive a puartâle fûr, si intint, ma tant che imprese economiche, chê de editorie no je cuissà ce. Cuant che o ten cualchi cunvigne o soi solit fâ cheste batude: la editorie e je un bon mieç di distribuzion sociâl des ereditâts. Par solit, un al eredite e si met a fâ libris: al spere di vuadagnâ, ma pe plui part al consume i bêçs che i son rivâts.
Un probleme che a àn i furlans e je la dificoltât a lei in marilenghe. Isal just insegnâ a scuele il furlan, ancje par rimedeâ a cheste sorte di analfabetisim?
Al è just no dome a scuele, ma o disarès ancje prime, al asîl (duncje tes classis preleterariis) e in famee. Lis fameis a àn di capî che al è un valôr. Jo il talian lu ai imparât a scuele e no mi somee di vê problemis, stant che tal gno piçul alc lu ai publicât (al riduce ironic, ndr). Cuant che o lavi tes Gjermaniis a fâ cors di inzornament, come lenghe mari, tal modul di adesion dulà che al domandave “Muttersprache”, o metevi “Friaulisch”: e jere la veretât.
E il procès contrari isal pussibil, ven a stâi proponi tal forest tescj di grancj autôrs furlans? Il marcjât podaressial jessi interessât?
Po stâi, parcè no, ma al covente un lavôr seri daûr. La prime condizion e je fâ une presentazion professionâl dal libri e une schede cu lis carateristichis di contignût, ma ancje dal parcè che si pense di proponilu: ce venditis che al à vût, se al à fat scjas, se al à temis valits ancje par chel paîs… Dopo bisugne presentâle a un editôr, tignint presint che i editôrs a àn un grum di propuestis che i vegnin, duncje preparâsi a vêle peloche. Par chest, al è cetant impuartant un rapuart personâl, che si fidin di te, ancje par vê un eventuâl apontament. Une volte che l’editôr al fos interessât, al à di vê un letôr che si fide che al sepi lei par furlan par dâi un judizi sul libri. Se ancje chest passaç si supere, si à di cjatâ un tradutôr: un che al à di jessi di marilenghe dal editôr, ma che al capìs il furlan. Però, soredut e covente la “materie prime”, ven a stâi un grant autôr.
Il mont de editorie trop isal stât scjassât des gnovis tecnologjiis? Seont lui, in Italie ce posizion ise? Di vierzidure? Cualchi volte al somee che i editôrs a sedin fers devant dal gnûf.
I editôrs a spietin dome di savê cemût che al bute e trop che al dure. Tignìn presint che par cumò il marcjât dai libris digjitâls al è un “zerovirgule”: in Italie un 0,15% (in Gjermanie 0,5%, ndr). Duncje no son numars che ti sburtin ai investiments. I editôrs ju fasin cuant che a nasin che al è alc sot. Par esempli, tal cjamp de editorie professionâl (economie, leç, midisine) a son stâts i prins a passâ al cd, eliminant toneladis di cjarte. Giuffrè e Utet Medicina a son stadis tra lis primis in assolût a meti i contignûts su supuart digjitâl. Cuant che si fevele di editorie si dismentee simpri la editorie tecniche che e je une part grandone dal cjamp, anzit forsit chê di intratigniment e je dome une piçule part dal dut. I doi il non di un “best seller” che ogni an al vent un grum: “Come si fa la dichiarazione dei redditi” dal Frizzera. 300.000 copiis ogni an e nol è in nissune classifiche.
Un dai timôrs ise la piratarie informatiche? E cemût si puedial difindisi di chê?
Al è dibant: l’on line nol è tutelabil di fat. No di dirit, no je une robe juste, ma al è cussì pes sôs carateristichis. Dut câs, se o calcolìn che chei che a discjamin te rêt i contignûts piratâts a son i zovins, une categorie che no lei e che e je plui interessade a cines e zûcs, o disarès che pe editorie leterarie chel al è l’ultin dai problemis.
A proposit di gnûfs prodots, il marcjât dai videozûcs al è in espansion continue. Chest forsit parcè che al è un prodot nassût e di plante fûr digjitâl. Ce pensial? Il probleme isal tacâ a pensâ a un prodot libri però pensât dal inizi in maniere digjitâl (o pensi ancje a libris di scuele cun contignûts ancje multimediâi…)?
Mah… Come che o disevi prime, si viodarà cuant che il marcjât dal digjitâl al deventarà plui grant. A proposit di editorie scolastiche, mi ven iniment la situazion che si è creade cumò in Italie. Tremonti al à fat un decret li che al impon che ogni libri di scuele al vedi la sô version digjitâl. Mi visi ancjemò la frase che al sbrocà fûr cu la sô solite creance: «O soi stuf di viodi i libris di cjarte!». Dome che lis scuelis no son furnidis (a part cualchi rare ecezion), i insegnants pe plui part no son bogns di mateâ cu lis gnovis tecnologjiis e duncje al è dut un setôr obleât a fâ un lavôr par nuie che al è in zenoglons, no sai par trop che a rivaran a tirâ indevant.
Ognidun al à un libri o une idee tal scansel, e une domande classiche che si fâs e je: cemût tutelio i miei dirits di autôr?
Par che une opare e sedi tutelade e à di jessi une “creazion estrinsecade”, ven a stâi che no coventin regjistrazions, si à dome di provâ cun provis ciertis che si è stâts i prins. E je une “creazion estrinsecade”, par esempli, al at de publicazion o, se un contignût nol è publicât, un truc al è chel di metilu dentri di une buste di spedîsi cun ricevude che e à di restâ sierade. E je di vierzi dome in câs di contenziôs, parcè che cussì e fâs fede la date di spedizion. Però i ten a marcâ che vuê il probleme dai editôrs nol è chel di robâ ideis o propuestis editoriâls, ma chel di mandâlis indaûr, cu la masse di robe che i rive ogni dì. E a ogni “best seller” al è simpri stât cualchidun che al à dit che lu à scrit prime, no vincint mai une cause.
Ce pensial des “dîs domandis de Siae”* fatis cualchi mês fa, a proposit dai dirits sui contignûts on line, che a àn jevadis sù un grum di rispuestis sustadis, par vie che a son stadis calcoladis cuasi “reazionariis” rispiet al gnûf che al ven indevant?
*Tal Lui di chest an, Siae e Confindustria Cultura a àn comprade une pagjine interie sui gjornâi plui vendûts par poni dîs cuestions sui dirits di autôr. Par esempli, la prime e jere “Parcè il dirit di autôr, che fûr de rêt al è ricognossût, in rêt nol à di jessi paiât?”
La Siae taliane e je l’unic esempli di societât di “percezion di dirits” gjestide tant che ent public. In ducj i paîs dal mont a son editôrs e autôrs che si metin insieme par fâ sù chestis societâts. Tra l’altri, a son chês che a gjestissin lis diviersis sortis di dirits, par esempli in Gjermanie e je chê de musiche, chê de editorie e vie indevant, parcè che al è clâr che ogni cjamp al à lis sôs esigjencis particolârs. Dome chi si fâs dut un cjalderon, in plui gjestît de politiche, cuntune distance siderâl dal marcjât e des istancis dai stes autôrs. Duncje, mi somee clâr che lis sôs rispuestis rispiet al gnûf a sedin inadeguadis. La Siae al è un ent che al è stât comissariât no sai tropis voltis (ancje cumò al è comissariât), e ogni volte che si à provât di meti ae guide un tecnic e je lade strucje. Lui al à devant un esempli di chest: jo o soi stât president par un mês e dopo o ai scugnût rinunciâ…
La ultime leç Levi in vore dal prin di Setembar che e limite i sconts in librarie al 15% e je dibatude. Cualchidun al dîs che e je protezionistiche, danose pes bibliotechis, fate cuintri Amazon… Nus judial a orientâsi?
E je une leç protezionistiche fate cuintri la libertât di marcjât dome par tutelâ i librârs, une categorie dispès ineficiente che i fasarès dome ben un tic di concorince. No je cuintri Amazon parcè che o sai che al è dal 2006 che Levi i lavore parsore e in chê volte chel probleme nol esisteve nancje.
Sui libris di cjarte si paie une Iva dal 4%, stant che a son un “prodot culturâl”. Te lôr forme digjitâl di e-book, invezit, si paie il 21% come “prodot tecnologjic”. Isal just?
No: al è dal dut inicui. Par stabilî la Iva si va daûr des indicazions de UE, che a disin che il libri su supuart digjitâl (ma no l’e-book on line) al è di considerâ compagn di chel di cjarte. Al è Tremonti che nol à fat buine la indicazion e duncje si rive a vê distorsions tant che chê che un audiolibri – fûr che pai vuarps – (un imprest clarementri culturâl) in Italie al è cul Iva dal 21%, in France dal 5,6%.
In conclusion, cu lis pussibilitâts che a vegnin des gnovis tecnologjiis, secont lui nus spietial un futûr di incressite culturâl cuntune cognossince plui acessibil o un impuariment?
Se al restàs come che al è, “baciarsi i gomiti”! No mi ven la espression furlane par dîlu…
DREE VENIER


text:
Il furlan al è une lenghe vive, vivarose e zovine e une risorse pe integrazion e pal disvilup di dute la comunitât regjonâl. Al è ce che al salte fûr de ricercje metude adun de Universitât dal Friûl par volontât de ARLeF, che i siei risultâts a son stâts presentâts vinars ai 22 di Mai alì dal Palaç de Regjon a Udin. Il scandai sociolinguistic al presente une fotografie inzornade sei de situazion de lenghe furlane e dal so ûs che de percezion che a àn di chê lis personis che a son a stâ in Friûl e de lôr opinion in cont de normative di tutele de minorance linguistiche furlane.
I dâts tirâts dongje vie pal 2014, suntun campion di 1005 di lôr, de bande dal grup di lavôr coordenât di Claudio Melchior, si pues confrontâju cui risultâts di altris dôs indagjins fatis tal 1977 e tal 1998 e dentri di cheste comparazion si pues vualmâ daurman un element interessant, ven a dî che e je stade ridusude la tindince a lâ al mancul dal ûs de lenghe furlane. Se si ipotizave une pierdite di sù par jù l’1% ad an dai locutôrs, cumò cheste ande e reste sot dal 0,65%.
Daûr de ricercje, tes provinciis di Gurize, Pordenon e Udin, a son 600mil di lôr chei che a doprin la lenghe furlane: in 420mil a fevelin par furlan in maniere regolâr e in 180mil lu doprin in maniere ocasionâl. A son plui dal 60% de popolazion des trê provinciis, intant che se si cjapin dentri tal cont, tant che riferiment totâl, ancje i abitants de provincie di Triest, che e je stade tignude fûr dal studi, al risulte che la lenghe furlane e je doprade de bande di sù par jù la metât de popolazion regjonâl.
Un altri element che al merete marcât, in tiermins gjenerâi, al tocje i prejudizis cuintri dal furlan, dal so ûs e de sô tutele, che a risultin jessi patrimoni (si fâs par mût di dî…) dome di une piçule minorance, che si à ridusude rispiet aes rilevazions fatis in passât. Sù par jù l’80% de popolazion des trê provinciis al è ancje a pro de esistence e de metude in vore des leçs di tutele dal furlan e de minorance linguistiche furlane: e je cheste la opinion dal 72,9% dai abitants de provincie di Pordenon, dal 75,4% de provincie di Gurize e dal 82,7% dai abitants de provincie di Udin. Chest al vûl dî che la percentuâl di chei che tes trê provinciis furlanis a declarin di calcolâ la tutele dai dirits linguistics e la promozion de lenghe furlane e dal sô ûs tant che alc di just e je di passe l’80%. E al vûl dî che ancje tancj di chei che no lu fevelin a calcolin positive la presince di leçs e di politichis di tutele ative dal furlan.
Un dai dâts plui interessants al tocje l’ûs de lenghe furlane de bande dai plui zovins, stant che te classe di etât tra 18 e i 29 agns a declarin di fevelâ par furlan in maniere regolâr sù par jù il 36,8% di lôr: une percentuâl plui alte rispiet a chês des classis di etât di 30-39 agns (30,8%) e di 40-49 (36,7%).
Chest dât si pues calcolâlu tant che l’efiet positîf di ce che a àn fat chei che, te comunicazion, te creativitât e te agregazion dai zovins, a lavorin cu la lenghe furlane e duncje a pro de lenghe cun cûr, cun sintiment e cun professionalitât – intune peraule: cun snait – a tacâ di Radio Onde Furlane e di chei altris sogjets che si movin ator e in bande de «radio libare dai furlans».
L’impat de lôr azion al podarès jessi ancjemò plui alt se i decisôrs politics a vessin plui cognossince e plui cussience di chest lavôr e dal so valôr e duncje se si invistìs di plui e miôr a pro di chestis ativitâts. Si pues pensâ che cheste riconcuiste de lenghe e sarès ancjemò plui alte se il furlan al fos jentrât pardabon tes scuelis, passant pe puart principâl. Magari cussì no, nol è ancjemò cussì.
La stesse classe di etât che e segne il «sbalç culturâl» positîf de riconcuiste de lenghe e je ancje chê là che si cjate la percentuâl plui alte di chei che a disin di no rivâ a capî la lenghe furlane (ator dal 13%). Cun dut achel, in gjenerâl la lenghe furlane le capissin passe il 90% di chei che a son stâ tes trê provinciis furlanis: plui dal 83% de popolazion des provinciis di Pordenon e di Gurize e plui dal 96% di chê de provincie di Udin. Chest al vûl dî che no je justificabile la pôre di doprâ la lenghe furlane – in public, par esempli… – par vie che no si rivarès a fâsi capî di ducj.
Ancje la presince de lenghe furlane tes scuelis e je considerade positive di percentuâls maioritariis di popolazion, che a stan dentri tra il 70,6% de provincie di Udin e il 66,9% regjistrât in provincie di Gurize. A son percentuâls une vore altis, ancje se un tic plui bassis rispiet a chês rilevadis tal 1977, te seconde metât dai agns Otante e passe cuindis agns indaûr, cuant che par esempli in provincie di Udin a jerin simpri ator dal 85% chei a pro dal ûs e dal insegnament dal furlan.
Cheste flession e je stade justificade cul fat che, cu lis leçs regjonâls 15/1996 e 29/2007 e cun chê statâl 482/1999, di sù par jù une cuindisine di agns il furlan a scuele nol è plui une rivendicazion.
Probabilmentri la cuistion e je plui complicade: cemût che a san chei che a àn i fîs a scuele in Friûl – e cemût che si pues lei ator, par esempli achì – la lenghe furlane e à citadinance plene tes scuelis dome su la cjarte ma no par sigûr in concret e duncje al pues stâi che un pôcs di lôr a sedin deludûts di cemût che a van lis robis…
Chel de scuele al è stât un setôr strategjic pe minorizazion dai furlans e dal furlan e par chel al è ancjemò plui impuartant pe lôr liberazion e pe lôr tutele. Dut chest al salte fûr ancje dai dâts de ricercje. I insegnants, in gjenerâl, a son une des categoriis che e je mancul a pro de lenghe furlane, dal so ûs e dal so insegnament tes scuelis e des politichis. Cun di plui tancj insegnants no àn competence ative e salacor nancje passive de lenghe furlane e tancj di lôr che no vuelin nancje vêlis. Nol è di ce maraveâsi, duncje, se tes scuelis, cundut dal lâ al mancul dai prejudizis cuintri dal furlan, si cjate a fuart il virus di chê che par talian e ven clamade friulanofobia.
In cheste suaze al cjate puest ancje un rapuart biunivoc tra scuele e gjenitôrs che pal moment al disvilupe une cjadene di contradizions: cu lis fameis che a domandin il furlan a scuele e che a declarin di jessi a pro de trasmission de lenghe furlane ancje in cjase, cu la scuele che masse dispès no rispuint in maniere juste e cheste domande, cui gjenitôrs che no protestin cuintri de scuele che no ur da alc che e à di dâur a lôr e ai lôr fîs daûr des leçs e des lôr stessis richiestis e ancjemò cui gjenitôrs che, cundut des buinis intenzions, a stentin ancjemò a fevelâ par furlan cui lôr fruts.
Par tornâ al scandai sociolinguistic presentât vinars stât, al merete tornât a marcâ il fat che l’ûs de lenghe furlane al è calât – ma mancul di ce che si veve pôre che al fos – però e je cressude la cualitât di chest ûs, in tiermins sei concrets che teorics, e soredut al è cressût il status de lenghe, che la plui part de int e vûl che al sedi une lenghe normâl, di dut, ducj, par dut e par ducj. In chest sens la opinion de int e je plui indenant sei dai sorestants che dai cussì clamâts «opinion leaders».
Par chel, l’ategjament positîf in cont de lenghe furlane e des normis e des politichis di tutele, che al salte fûr de ricercje, al varès di dâi un sburt ai sorestants regjonâi – e no dome a lôr – par che si movin daurman a fâ di plui in chest cjamp che nol tocje dome la culture ma al cuvierç soredut la dimension dai dirits di citadinance e chê de oportunitât di disvilup e di integrazion. Al somee che lu vedi capît ancje la presidente de Regjon Friûl-VJ, Debora Serracchiani, che e je intervignude ae presentazion dal studi, cemût che si pues lei achì.
La conclusion dal iter di aprovazion dal Plan gjenerâl di politiche linguistiche e soredut la sô metude in vore a mostraran se al è pardabon cussì. Intant si pues zontâ ancjemò une ultime considerazion: la mancjance di politiche linguistiche che e je stade tra il 2009 e il 2013, par fortune, no à fat masse dams. Tal ultin an e mieç alc al è cambiât in miôr, ancje se mancul di ce che si spietavisi e soredut di ce che al covente. Alc al è alc, ma cumò al covente alc di plui: un scat decîs che al sedi in stât di rispuindi aes domandis de societât par compagnâ chel «sbalç culturâl» che al esist e par rinfuarcîlu viers un futûr miôr, plui furlan e duncje plui european e plui viert viers il mont e viers l’avignî.
Ducj i dâts de ricercje si cjatin achì.